CPF มอบกองทุนฯชุมชนรอบเขาพระยาเดินธง สร้างความมั่นคงอาหาร หนุนเติบโตยั่งยืน
CPF มอบกองทุนฯชุมชนรอบเขาพระยาเดินธง สร้างความมั่นคงอาหาร หนุนเติบโตยั่งยืน
30 พ.ย. 2563

บริษัท เจริญโภคภัณฑ์อาหาร จำกัด (มหาชน) หรือ CPF ร่วมกับกรมป่าไม้ ดำเนินโครงการ “ซีพีเอฟ รักษ์นิเวศ ลุ่มน้ำป่าสัก เขาพระยาเดินธง” เพื่ออนุรักษ์และฟื้นฟูป่าไม้ที่เขาพระยาเดินธง อ.พัฒนานิคม จ.ลพบุรี  และสนับสนุนกิจกรรมการมีส่วนร่วมของชุมชน ภายใต้โครงการยุทธศาสตร์สร้างสุข ชุมชนพื้นที่เขาพระยาเดินธง อาทิ โครงการปลูกผักวิถีธรรมชาติและโครงการปล่อยปลาลงเขื่อน สร้างความมั่นคงทางอาหารและส่งเสริมชุมชนพึ่งพาตนเองอย่างยั่งยืน
โดยเมื่อเร็วๆนี้ คณะทำงานปลูกป่าของ CPF ได้มอบกองทุนฯ ให้แก่ชุมชนที่ดำเนินโครงการดังกล่าว โดยมี ว่าที่ร้อยตรีทรงพล แป้นแก้ว นายอำเภอพัฒนานิคม เป็นประธาน ณ พิพิธภัณฑ์ไทยเบิ้ง พร้อมกันนี้ ร่วมกันปล่อยพันธุ์ปลา 120,000 ตัว ที่อ่างเก็บน้ำห้วยงิ้วและหนองใหญ่  ต.โคกสลุง อ.พัฒนานิคม จ.ลพบุรี
ด้านนายอำเภอพัฒนานิคม กล่าวว่า ขอขอบคุณที่ภาคเอกชนเห็นความสำคัญและเข้ามาสนับสนุนโครงการที่เป็นประโยชน์ต่อชุมชน ทั้งโครงการปลูกผักวิถีธรรมชาติและโครงการปล่อยปลาลงเขื่อน ทำให้ชุมชนได้เรียนรู้จากการปฎิบัติจริง เกิดการถ่ายทอดองค์ความรู้ร่วมกัน ที่สำคัญ คือ มีความตื่นตัวในการผลิตอาหารปลอดภัย สร้างความมั่นคงทางอาหารเติมเต็มให้ชุมชนมีความเข้มแข็ง และยังเป็นการสร้างความร่วมมืออันดีระหว่างภาครัฐ  ภาคเอกชนและชุมชน ซึ่งเป็นปัจจัยสำคัญที่จะนำไปสู่ความยั่งยืนของโครงการ
ขณะที่ นายสุธี สมุทระประภูต ผู้ช่วยกรรมการผู้จัดการ หน่วยงานรับผิดชอบต่อสังคมและการพัฒนาอย่างยั่งยืน CPF กล่าวว่า การส่งมอบกองทุนโครงการปลูกผักวิถีธรรมชาติและโครงการปล่อยปลาลงเขื่อนในวันนี้ เพื่อให้ชุมชนมีเงินทุนหมุนเวียนในการผลิตอาหารปลอดภัย สร้างแหล่งอาหารที่มั่นคง และพึ่งพาตนเองได้อย่างยั่งยืน สอดคล้องกับกลยุทธ์สู่ความยั่งยืน 3 เสาหลักของซีพีเอฟ คือ อาหารมั่นคง สังคมพึ่งตน และดินน้ำป่าคงอยู่ และสอดรับเป้าหมายการพัฒนาอย่างยั่งยืนขององค์การสหประชาชาติ 17 ประการ (SDGs : Sustainable Development Goals)
ทั้งนี้ CPF ร่วมกับชุมชนรอบพื้นที่เขาพระยาเดินธง  ทำโครงการยุทธศาสตร์สร้างสุขฯ มาตั้งแต่ปี 2562   ประกอบด้วย โครงการปลูกผักวิถีธรรมชาติ ส่งเสริมชุมชนปลูกผักปลอดสารเคมี 100 %  โดยบริษัทสนับสนุนอุปกรณ์การปลูกผัก อาทิ  ถังกักเก็บน้ำ อุปกรณ์น้ำหยด ฯลฯ  คนในชุมชนได้บริโภคผักที่สด สะอาด ปลอดภัย  มีสุขภาพที่ดี   ลดรายจ่าย และยังมีรายได้เสริมจากการนำผลผลิตผักไปขายที่ตลาดของชุมชน  ปัจจุบัน มีสมาชิกเข้าร่วมโครงการจาก 8 หมู่บ้าน และสามารถต่อยอดสู่การจัดตั้งธนาคารเมล็ดพันธุ์ตามวิถีภูมิปัญญาชุมชน  เก็บเมล็ดพันธุ์พืชไว้ขยายพันธุ์ในอนาคต เป็นอีกหนึ่งรูปแบบของการสร้างความมั่นคงทางอาหารของชุมชน
สำหรับโครงการปล่อยปลาลงเขื่อน CPF ส่งผู้เชี่ยวชาญด้านการเพาะเลี้ยงสัตว์น้ำ ให้ความรู้ในการเลี้ยงและให้คำแนะนำแก่ชุมชน อาทิ วิธีการอนุบาลปลาเพื่อให้ปลาแข็งแรงและเติบโตได้ขนาดก่อนปล่อยลงกระชัง ช่วยเพิ่มอัตรารอดของปลาที่ปล่อยสู่แหล่งน้ำธรรมชาติ เพิ่มปริมาณปลาในแหล่งน้ำเพื่อเป็นแหล่งอาหารของชุมชน สร้างรายได้ให้แก่ชุมชนที่มีอาชีพประมง และยังเป็นการฟื้นฟูทรัพยากรสัตว์น้ำ ปัจจุบัน มีสมาชิกที่เข้าร่วมโครงการ 17 ครัวเรือน ขณะที่ปริมาณปลาที่ปล่อยลงเขื่อน สามารถเป็นแหล่งอาหารครอบคลุมชุมชน 11 หมู่บ้าน หรือประมาณ 300 ครัวเรือน
อนึ่ง “โครงการยุทธศาสตร์สร้างสุข ชุมชนพื้นที่เขาพระยาเดินธง” เป็นโครงการที่ CPF มุ่งมั่นสร้างการมีส่วนร่วมของชุมชนในการดูแลรักษาป่าและอยู่ร่วมกับป่าอย่างยั่งยืน โดยสนับสนุนชาวบ้านและกลุ่มไทยเบิ้งซึ่งเป็นกลุ่มชนท้องถิ่นที่ตั้งบ้านเรือนอยู่บริเวณลุ่มน้ำป่าสัก อ.พัฒนานิคม ได้เรียนรู้นวัตกรรมปลูกป่า และส่งเสริมชุมชนทำโครงการปลูกผักวิถีธรรมชาติ และปล่อยปลาลงเขื่อน ต่อยอดจากการดำเนินโครงการซีพีเอฟ รักษ์นิเวศ ลุ่มน้ำป่าสัก เขาพระยาเดินธง ที่ CPF ร่วมมือกับกรมป่าไม้ อนุรักษ์ ฟื้นฟู และปลูกป่าใหม่ บนพื้นที่เขาพระยาเดินธง ระยะที่หนึ่ง (ปี 2559-2563) จำนวน 5,971 ไร่ และมีเป้าหมายดำเนินการระยะที่สอง (ปี 2564-2568) เพิ่มพื้นที่อนุรักษ์และฟื้นฟูอีก 1,029 ไร่ รวมแล้วเป็น 7,000 ไร่